ไฟเขียวบลจ.ซื้อหุ้นกู้เงินดอลล์
&nbsp;
18 ส.ค. 2554

โพสต์ทูเดย์ — ก.ล.ต.ไฟเขียวกองทุนซื้อหุ้นกู้เงินตราต่างประเทศได้ กองทุนไทยซื้อเต็มที่ไม่เกิน 20% ของ NAV กอง FIF ลงได้ตามเกณฑ์เดิม
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้ส่งหนังสือเวียนด่วนมากถึงผู้จัดการบริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทจัดการกองทุนรวม/กองทุนส่วนบุคคลทุกบริษัท ผู้ดูแลผลประโยชน์ของกองทุนรวมทุกราย ผู้รับฝากทรัพย์สินของกองทุนส่วนบุคคลทุกราย นายกสมาคมกองทุนสำรองเลี้ยงชีพ นายกสมาคมบริษัทจัดการลงทุนเรื่องการลงทุนในตราสารหนี้สกุลเงินตราต่างประเทศที่เสนอขายในประเทศไทย หลังจากบริษัทจัดการลงทุนได้หารือกับสำนักงาน ก.ล.ต.ว่าสามารถลงทุนในตราสารหนี้ดังกล่าวได้หรือไม่
ทางสำนักงาน ก.ล.ต.พิจารณาแล้วเห็นว่ากองทุนสามารถที่จะลงทุนในตราสารหนี้สกุลเงินตราต่างประเทศที่เสนอขายในประเทศไทยได้โดย 1.ในกรณีของกองทุนรวมที่ลงทุนในต่างประเทศหรือกองทุนสำรองเลี้ยงชีพ หรือกองทุนส่วนบุคคลรายย่อยที่มีนโยบายการลงทุนประเภทเดียวกับกองทุนรวมดังกล่าว (กอง FIF) สำนัก งานเห็นว่าหุ้นกู้สกุลเงินตราต่างประเทศที่เสนอขายในประเทศไทย (FX bond) มีความเสี่ยงด้านอัตราแลกเปลี่ยน และยังเป็นหุ้นกู้ที่อาจเสนอขายโดยนิติบุคคลต่างประเทศ จึงพิจารณาได้ว่า การลงทุนในตราสารดังกล่าว เป็นการลงทุนในต่างประเทศที่สามารถนับรวมในอัตราส่วนการลงทุนในต่างประเทศได้ไม่น้อยกว่า 80% ของมูลค่าสินทรัพย์สุทธิ (NAV) 
2.กรณีของกองทุนที่ไม่ใช่กอง FIF (กองทุนไทยที่ได้ระบุในโครงการว่าอาจมีการลงทุนในต่างประเทศบางส่วน) สามารถลงทุนใน FX bond ได้โดยให้นับรวมการลงทุนในตราสารดังกล่าวในอัตราส่วนการลงทุนในต่างประเทศที่ระบุไว้ในโครงการ
กองทุนไทยที่ยังไม่ได้ระบุไว้ในโครงการว่าอาจมีการลงทุนในต่างประเทศบางส่วนหากจะลงทุนใน FX bond ได้จะต้องให้เปิดเผยข้อมูลความเสี่ยงจากการลงทุน ในทรัพย์สินดังกล่าวให้ผู้ถือหน่วยลงทุนทราบอย่างชัดเจนและครบถ้วน รวมถึงแจ้งประกาศในหนังสือพิมพ์ให้ผู้ถือหน่วยทราบล่วงหน้าอย่างน้อย 90 วันโดยช่วงเวลาดังกล่าวต้องครอบคลุมระยะเวลาการเปิดรับซื้อคืนหน่วยลงทุนอย่างน้อย 1 ครั้ง และในการรับซื้อคืนในช่วงเวลาดังกล่าวจะต้องไม่คิดค่าธรรมเนียมในการรับซื้อคืนหน่วยลงทุน และต้องระบุการไม่คิดค่าธรรมเนียมไว้ในการแจ้งและประกาศหนังสือพิมพ์ด้วย ทั้งนี้บริษัทจัดการควรปรับปรุงหนังสือชี้ชวนเพื่อเปิดเผยข้อมูลความเสี่ยงจากการลงทุนข้างต้น 
นอกจากนี้ลงทุนในทรัพย์ที่มีความเสี่ยงต่างประเทศดังกล่าวได้ไม่เกิน 20% ของ NAV 
วันที่ 4 ส.ค.นี้ บริษัทลูกของบริษัท ปตท. สำรวจและผลิตปิโตรเลียม (PTTEP) จะขายหุ้นกู้วงเงิน 200 ล้านเหรียญสหรัฐ